Kajaanin käräjäoikeus				30.1.2008
PL 95
87101 Kajaani

Oikeusministeriö
PL 25
00023 VALTIONEUVOSTO

Asia: Oikeusministeriön lausuntopyyntö 23.11.2007 työryhmämietinnöstä 2007:12

Lausuntonaan edellä mainitusta työryhmämietinnöstä Kajaanin käräjäoikeus esittää kunnioittavasti seuraavaa:

Ehdotuksen mukaan Kajaanin käräjäoikeuden tuomiopiirissä olisi 84 350 asukasta. Nykyisen alueen lisäksi tuomiopiiriin kuuluisivat Suomussalmi ja Vaala, eli Kainuun maakunta muodostaisi käräjäoikeuden tuomiopiirin. 

Käräjäoikeus pitää ehdotusta kannatettavana. Alue on harvaan asuttua, ja muunlainen ratkaisu johtaisi väestön kannalta kohtuuttoman pitkiin asiointimatkoihin.

Käräjäoikeuden pääkanslian sijaintipaikaksi on esitetty Kajaania ja istuntopaikoiksi Suomussalmea ja Kuhmoa. Etäisyys pääkansliasta Suomussalmelle on 107 kilometriä ja Kuhmoon 102 kilometriä. 

Käräjäoikeus pitää ehdotusta pääkanslian sijaintipaikan osalta kannatettavana. 

Käräjäoikeuden näkemyksen mukaan istuntopaikkana Vaalan osalta voi olla pääkanslian sijaintipaikka huomioon ottaen etäisyydet ja liikenneyhteydet. 

Käräjäoikeus toteaa, että toiminnan tehokkuuden kannalta parempi vaihtoehto saattaisi olla, että myös Suomussalmen ja Kuhmon osalta istuntopaikkana olisi pääkanslian sijaintipaikka. Käräjäoikeuden henkilöstöltä (tuomari, käräjäsihteeri ja mahdollisesti virastomestari) ei kuluisi lainkaan aikaa istuntoihin matkustamiseen. Rikosasioiden istuntokäsittelyt ovat vähentyneet, kun asioita ratkaistaan paljon kirjallisessa menettelyssä. Saadun tiedon mukaan rikosasioiden istuntokäsittelyjä pidetään nykyisin Suomussalmella 1-2 päivänä kuukaudessa. Suomussalmella pidettävien muiden istuntokäsittelyjen määrä ei ole tiedossa. Kuhmossa rikosasioiden istuntokäsittelyjä pidetään nykyisin keskimäärin 2 päivänä kuukaudessa. Muita istuntokäsittelyjä pidetään Kuhmossa vain poikkeuksellisesti. Kun otetaan huomioon istuntojen vähäinen määrä, istuntotilojen ylläpitäminen Suomussalmella ja Kuhmossa ei ole tarkoituksenmukaista ja aiheuttaa huomattavat kustannukset. Myös asianajokustannukset todennäköisesti vähenisivät ja vankikuljetukset helpottuisivat, jos istuntopaikkana olisi ainoastaan Kajaani. Istuntotilojen turvallisuuskysymykset ja kulunvalvonta olisivat paremmin järjestettävissä Kajaanissa kuin Suomussalmella ja Kuhmossa.
Jos käräjäoikeuden kaikki istunnot keskittäisiin Kajaaniin, oikeustaloon tarvittaisiin lisää ainakin yksi istuntosali. Istuntosaleista on jo nykyisinkin pulaa. Saleja on käyttänyt käräjäoikeuden lisäksi myös Itä-Suomen hovioikeus. Kajaanin oikeustalon kahden isomman istuntosalin kalusto vaatii joka tapauksessa uusimista.

Kuhmossa käräjäoikeuden käytössä olevat istuntotilat ovat varustukseltaan ja muutoinkin asianmukaiset. Jos Kuhmoon jää istuntopaikka, tilat soveltuvat sellaisinaan istuntotiloiksi. Saadun tiedon mukaan Suomussalmella istuntopaikkana toimii kunnanvaltuuston istuntosali. Jos Suomussalmelle jää istuntopaikka, istuntotilat tulee järjestää kalustoltaan, tekniikaltaan, tilajärjestelyiltään ja turvallisuudeltaan nykyajan vaatimuksia vastaaviksi.

Käräjäoikeudessa on yksi virastomestari, joka joutuisi olemaan mukana käräjäoikeuden istunnoissa Suomussalmella ja Kuhmossa. Odotustilojen asianmukaista valvontaa ja asiakasneuvontaa ei ole muutoin mahdollista järjestää. Virastomestarin ollessa Suomussalmella tai Kuhmossa, Kajaanin istuntopaikan odotustilojen valvonta jouduttaisiin järjestämään tilaamalla palvelut ulkopuolisilta. Vaihtoehtona olisi, että käräjäoikeuteen saataisiin toinen virastomestarin virka tai käräjäpäivystys hoidettaisiin jäljempänä haastemiesten kohdalla selostetuin tavoin.

Käräjäoikeudessa on vuonna 2008  6 tuomarin virkaa, 2 notaarin virkaa, 16 kansliahenkilöstön virkaa ja 4 haastemiehen virkaa (28 htv). Lisäksi yksi toimistosihteerin virka on täytetty määräaikaisesti vuoden 2008 loppuun.

Kiinteistöasioita ovat kansliahenkilöstöstä käsitelleet ja ratkaisseet kolme toimistosihteeriä ja edellä mainittu määräaikainen toimistosihteeri. Siten kansliahenkilöstön määrä, vähennettynä kiinteistöasioita käsitelleet ja ratkaisseet toimistosihteerit, on 13.

Käräjäoikeus katsoo, että mietinnön liitteeseen 7 sivulle 14/51 merkitty laskennallinen henkilöstötarve 25,7 (tuomarit 6,6, notaarit 1,9, kansliahenkilköstö 13,1 ja haastemiehet 4,1) ei ole riittävä.

Käräjäoikeuden näkemyksen mukaan käsittelyaikojen pysyminen nykyisellä tasolla vaatii lisää yhden käräjätuomari/käräjäsihteeri työparin etenkin, jos istuntopaikkoina ovat Kajaanin lisäksi myös Suomussalmi ja Kuhmo.

Käräjäoikeuden neljä haastemiestä ovat selviytyneet nykyisistä tiedoksiannoista Kajaanissa/Vuolijoella, Paltamossa, Ristijärvellä ja Sotkamossa 
(n. 2 700 tiedoksiantoa/vuosi). 

Saadun tiedon mukaan tiedoksiannot Vaalassa (n. 300/vuosi) suorittaa Oulun käräjäoikeuden haastemies. Nykyiset neljä haastemiestä pystyisivät käsityksensä mukaan hoitamaan tiedoksiannot myös Vaalassa.

Tiedoksiannot muualla käräjäoikeuden nykyisellä alueella (Hyrynsalmi, Kuhmo ja Puolanka n. 700/vuosi) suoritetaan siten, että siviiliasiat tiedoksiantaa avustava ulosottomies ja rikosasiat poliisi.

Saadun tiedon mukaan tiedoksiannot Suomussalmella (n. 600/vuosi) suoritetaan siten, että siviiliasiat tiedoksiantaa avustava ulosottomies ja rikosasiat poliisi.

Mikäli tiedoksiannot Hyrynsalmella, Kuhmossa, Puolangalla ja Suomussalmella siirtyisivät Kajaanin käräjäoikeuden haastemiehille, tehtävästä selviytyminen vaatisi kaksi uutta haastemiehen virkaa, joista toinen tulisi sijoittaa Suomussalmelle ja toinen Kuhmoon. Suomussalmi ja Kuhmo ovat pinta-
alaltaan Suomen suurimpia kuntia, joten välimatkat ovat erittäin pitkät.

Suomussalmelle sijoitettava haastemies voisi hoitaa tiedoksiannot Suomussalmella, Hyrynsalmella ja Puolangalla (n. 800/vuosi). Hänen tehtävinään voisivat lisäksi olla käräjäpäivystys Suomussalmen istuntopaikalla ja haastemiehen toimipisteen päivystykset.

Kuhmoon sijoitettava haastemies voisi hoitaa tiedoksiannot Kuhmossa
(n. 600/vuosi). Hänen tehtävinään voisivat lisäksi olla käräjäpäivystys Kuhmon istuntopaikalla ja haaastemiehen toimipisteen päivystykset.

Laamanni	Juha Tervo